Here is a page extracted from Wikipedia that may contain CSS, HTML, and a lot of unformatted text.

Title: Colechio de Sant Nicolau de Tolentino de Zaragoza
Content: O colechio de Sant Nicolau de Tolentino yera una residencia pa estudiants universitarios que perteneixeba a la Orden d'os Agustinos Recoletos y que yera a lo costau d'a Basilica d'o Pilar de Zaragoza que estió espaldau con las reformas d'a plaza d'o Pilar en 1939.

Historia 
O colechio estió construyiu en 1601 sobre unas casas donadas per Hugo d'Urríes, sinyor d'a baronía d'Ayerbe, que yeran anexas a lo suyo palacio.
En 1615 estió espaldau l'antigo edificio y en o suyo puesto se construyió un nuevo edificio per los mayestros d'obras Diego de Quirós y Francisco d'Aguinaga costando 9,000 libras chaquesas.
En 1836 estió desamortizau y en 1842 l'edificio estió en releo y adquiriu per Manuel Juan Auset per 140,000 reyals de bellón.
A primers d'o sieglo XX l'edificio d'o colechio yera utilizau como edificio de viviendas y la suya ilesia anexa como magazén.
L'edificio estió espaldau en 1939 con l'ampliación d'a Plaza d'o Pilar.

Descripción 
L'edificio yera formau per lo colechio mesmo y una ilesia anexa. Toz dos teneban a suya dentrada per o callizo de Montaner, tamién clamau callizo de Francoy u tamién "calle del Fin".

Ilesia 
A ilesia anexa teneba una planta rectangular y 13,5 m de longaria y yera d'estilo gotico.
A portalada d'a ilesia teneba 12 palmos d'amplaria y 18 palmos d'altaria con dos arcos de meyo punto y con un escudo y dos lions rampants. 
En a ilesia yera enronau "Josef Ibánez d'a Consolación", mosén y heroi d'os Setios de Zaragoza.

Colechio 
Teneba una planta rectangular con 49,5 varas de largo per 22,5 varas d'amplo. Poseyeba dos plantas: 
 Planta baixa: yera la portería y la cocina.
 Planta alta: i heba dotze cambras y una biblioteca.

Referencias

Bibliografía 
  Manuel García y Teresa Martín El colegio universitario de San Nicolás de Tolentino en Zaragoza, Artigrama n°2, 1985, p. 111-130

Sant Nicolás de Tolentino
Edificios desapareixius de Zaragoza